– Адна група ачышчала ад смецця Замак і гарадскі пляж на беразе возера Мястра, а дзве другія працавалі на азёрах Мядзел і Рудакова. Члены клуба ныралі ў спецыяльных касцюмах з аквалангамі ў вадаёмы і даставалі са дна смецце. Гэта пераважна поліэтыленавыя пакеты, шкляныя і пластыкавыя бутэлькі, аднаразовы пластыкавы посуд… Здараецца, што выцягваем з вады і каштоўныя рэчы: гадзіннікі, сотавыя тэлефоны, акуляры… У Бабруйску, напрыклад, у кар’еры ў зоне адпачынку дайверы знайшлі аўтамабіль, на якім было ўчынена злачынства і які знаходзіўся ў вышуку, і тым самым дапамаглі праваахоўным органам. А летась на возеры Нарач, абапіраючыся на інфармацыю мясцовага краязнаўцы Генадзія Малышава, адшукалі патануўшы ў гады Першай сусветнай вайны плаваючы сродак, які належаў атраду асобнай марской брыгады спецыяльнага прызначэння і мог выкарыстоўвацца для перавозу буйнакалібернай зброі, боепрыпасаў і нават самалёта. Такім чынам і нам пашчасціла ўнесці свой уклад у вывучэнне гістарычнага мінулага нашай краіны.